Korai siker a tenyésztésben – Interjú a Terra Mediterrana boxer kennel tulajdonosával - Wuuff Blog
Dr. Csőke Roland boxer tenyésztővel beszélgettem egy új témáról, ami minden tanulni vágyó tenyésztőt foglalkoztat, ez pedig a korai siker.
Egészen hamar megtapasztaltad ezt, mióta foglalkozol a fajtával, a tenyésztéssel, és mit ítélsz eddigi legnagyobb sikerednek?
Tizenegy éves koromtól kezdve töltöm mindennapjaim a boxerekkel. Az első kiállításra történő nevezésem 2011-ben volt, akkor még kevesebb sikerrel. Laikusként első megmérettetésnek a CEBS - Közép-Európa boxerkiállítást választottam, ami elég rangos kiállításnak mondható. ​
"Itt cseng még a fülemben, ahogy a kiállítók susmorognak a kutyámról, hogy hobbikutya. Akkor még nem teljesen voltam tisztában a jelentésével, hogy milyen kemény fába vágtam a fejszém."
Számtalan kiállításokon vettem részt az elmúlt években, de vannak olyan élmények, amelyeket soha nem felejtek el. Szerbiai klubkiállításon 65 nevezett boxerből, Lulu nevű kutyámnak sikerült megnyerni a fajtagyőztes címet. Pedig reggel az időjárás miatt el sem akartam indulni a kiállításra...
ATIBOX-on a saját tenyésztésű kutyám, Balsac bekerült a fináléba egy német bírónál, vagy mondhatnám a Fiatal Európagyőztes címet is, ami az életem egyik legmeghatározóbb pillanatává vált.
A Terra Mediterrana kennel 2015-ben lett regisztrálva, az első alom pedig 2017-ben született. Nincsenek még mögöttem nagy tenyésztői tapasztalatok, de folyamatosan képzem magam és igyekszem a legjobbaktól tanulni.
Ha jól tudom, a EuJW cím még téged is váratlanul ért, igaz?
Abszolút meglepett. Mindig pesszimistán állok a nagy kiállításokhoz, de titokban mindig a legjobbakat remélem. Öcsém és egy kedves barátom nagy segítségemre volt a kiállításon, hogy sikerrel zárjuk a napot.
Mit gondolsz, hogy mi az, ami igazán a kiállítási sikerhez vezet? Úgy értem van valami taktikád?
A legfontosabb, hogy egy jó vérvonalú, temperamentumú és egészséges kutyánk legyen, megbízható tenyésztőtől.
Legyen egy mentorunk, akiben megbízunk és tanácsokkal lát el tenyésztési és kiállítási kérdésekben is. Legyen egy kiállításokra felkészített kutyánk, megfelelő handling-gel.
Mindig is a boxer volt számodra az igazi? Honnan jött a szerelem?
Gyerekkoromban amikor még panelben éltünk, alattunk egy csíkos boxer lakott. Innen ered a fajta ismerete. Szüleim megígérték, hogy ha kertes házba költözünk, én is kaphatok egy boxert. Azóta is él bennem az elkötelezettség a fajta iránt.
Hány kutyád van, és miket csinálsz velük, kicsit bepillanthatunk az életetekbe?
Jelenleg három kutyával élek együtt. Több, a kennelemben született boxer is a társtulajdonomban van. Hatalmas nagy szerencsém van a gazdikkal, legtöbbjükkel napi kapcsolatban állok és támogatjuk egymást.
Úgy tűnik jó úton jársz. Gratulálunk ezekhez a szép sikerekhez! Elárulod, hogy mik a tervek a jövőre nézve?
Továbbiakban is szeretném megtartani a jó kapcsolatot az általam tenyésztett kutyák gazdáival. Ahol csak lehet szeretném tovább mélyíteni a kinológia tudásomat. A tenyésztés területén pedig egy rég dédelgetett álmomat szeretném megvalósítani, Olaszországból importálni egy gyönyörű tenyészszukát.
Irány a Wuuff
Olvasd még: Miért a Wuuff-on válassz kiskutyát?